SL Uradni list Evropske unije L 195/75

IZVEDBENI SKLEP KOMISIJE (EU) 2016/1183

z dne 14. julija 2016

o odobritvi programa cepljenja v izrednih razmerah proti vozličastem dermatitisu goveda v Bolgariji in o spremembi Priloge k Izvedbenemu sklepu Komisije (EU) 2016/645

(notificirano pod dokumentarno številko C(2016) 4360)

(Besedilo v bolgarskem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2) in zlasti člena 10(4) Direktive,

ob upoštevanju Direktive Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (3) ter zlasti člena 14(2) in člena 19(1)(a), (3)(a) in (6) Direktive,

ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (4) in zlasti člena 4(3) Direktive,

ob upoštevanju naslednjega:

(1) Direktiva 92/119/EGS določa splošne nadzorne ukrepe, ki se uporabijo v primeru izbruha nekaterih živalskih bolezni, vključno z vozličastim dermatitisom. Navedeni nadzorni ukrepi vključujejo vzpostavitev okuženih in ogroženih območij okoli okuženih gospodarstev ter določajo tudi cepljenje v izrednih razmerah v primeru izbruha vozličastega dermatitisa kot dopolnilo k drugim nadzornim ukrepom.

(2) Bolgarija je 12. aprila 2016 Komisijo obvestila o sumu vozličastega dermatitisa na dveh govedorejskih gospodarstvih v vaseh Voden in Černogorovo v občini Dimitrovgrad v regiji Haskovo v osrednje-južnem delu Bolgarije, približno 80 km od meja s sosednjimi državami. Po potrditvi navedenih dveh prvotnih izbruhov v regiji Haskovo 13. aprila 2016 je Bolgarija prijavila izbruhe vozličastega dermatitisa v več regijah. Bolgarija je 20. maja 2016 obvestila Komisijo o 98 potrjenih izbruhih vozličastega dermatitisa, od katerih jih je bilo 19 v regiji Haskovo, 8 v Stari Zagori, 5 v Plovdivu, 54 v Blagoevgradu, 6 v Kjustendilu, eden v Perniku in 5 v regiji Smoljan.

(3) Komisija je sprejela Izvedbeni sklep Komisije (EU) 2016/645 (5), da bi preprečila širjenje vozličastega dermatitisa v druge dele Bolgarije, v druge države članice in v tretje države. Navedeni izvedbeni sklep določa nekatere zaščitne ukrepe v zvezi s potrditvijo vozličastega dermatitisa v Bolgariji in na ravni Unije vzpostavlja območje z omejitvami, ki je določeno v Prilogi k temu sklepu in ki vključuje območje, na katerem je bil potrjen vozličasti dermatitis, ter okužena in ogrožena območja, ki jih je Bolgarija vzpostavila v skladu s členom 10 Direktive 92/119/EGS.

(4) V istem obdobju od 6. aprila 2016 do 19. maja 2016 sta Grčija in nekdanja jugoslovanska republika Makedonija poročali o novih izbruhih vozličastega dermatitisa.

(5) V skladu z znanstvenim mnenjem Evropske agencije za varnost hrane o vozličastem dermatitisu (6) so na trgu na voljo samo oslabljena živa cepiva proti vozličastemu dermatitisu. V navedenem mnenju je cepivo z oslabljenim virusom vozličastega dermatitisa seva Neethling opisano kot zelo učinkovito pri preprečevanju obolevnosti. Ker so homologna cepiva proti vozličastemu dermatitisu učinkovitejša od cepiv z oslabljenimi virusi osepnice, se njihova uporaba priporoča, če so na voljo, saj jih izdelujejo proizvajalci, ki delujejo izključno zunaj Unije.

(6) Na voljo ni nobenega cepiva proti vozličastemu dermatitisu z dovoljenjem za promet v Uniji. Cepljenje v izrednih razmerah v skladu s členom 19 Direktive 92/119/EGS se zato lahko izvaja le v skladu s členom 8 Direktive 2001/82/ES Evropskega parlamenta in Sveta (7), ki državam članicam omogoča, da začasno dovolijo uporabo cepiv brez dovoljenja za promet v primeru hude epizootske bolezni, kot je na primer vozličasti dermatitis.

(7) Bolgarija je Komisiji 25. aprila 2016 predložila program cepljenja goveda, ki se redi na gospodarstvih na prizadetih območjih in na nekaterih sosednjih območjih navedene države članice, proti vozličastemu dermatitisu v izrednih razmerah (v nadaljnjem besedilu: program cepljenja v izrednih razmerah). Program cepljenja v izrednih razmerah vsebuje informacije o odločitvi o izvedbi ukrepov, podrobne podatke o geografski in upravni opredelitvi območja cepljenja, število gospodarstev, na katerih je treba izvesti cepljenje, in živali, ki jih je treba cepiti, ter čas izvedbe celjenja. Bolgarija je 20. maja 2016 Komisijo obvestila o predvideni razširitvi programa cepljenja v izrednih razmerah na celotno ozemlje Bolgarije. To zahteva širitev območja z omejitvami, določenega v Prilogi k Izvedbenemu sklepu (EU) 2016/645. Prilogo k Izvedbenemu sklepu (EU) 2016/645 bi bilo zato treba ustrezno spremeniti.

(8) V skladu s členom 19(6) Direktive 92/119/EGS je Bolgarija 28. aprila 2016 Komisijo obvestila o pridobitvi zadostnega števila odmerkov homolognega cepiva proti vozličastemu dermatitisu iz banke cepiv, ki jo je Komisija ustanovila v skladu z Izvedbenim sklepom Komisije z dne 18. decembra 2015 (8), in začetku cepljenja v izrednih razmerah na območju s polmerom 20 km okrog potrjenih izbruhov vozličastega dermatitisa v skladu s programom cepljenja v izrednih razmerah.

(9) Opredeliti je treba pogoje, pod katerimi bi morala Bolgarija izvajati cepljenje v izrednih razmerah. Hitro širjenje vozličastega dermatitisa v Bolgariji pomeni tveganje za druge dele ozemlja Bolgarije in sosednje države. Zato je tudi treba okrepiti nadzorne ukrepe, ki se izvajajo v Bolgariji, in sicer z omejitvijo premikov necepljenega goveda, starejšega od treh mesecev, na druga gospodarstva na območju z omejitvami. Navedena starostna omejitev bi omogočila, da se lahko mlada teleta v obdobju po rojstvu za nadaljnjo rejo po potrebi premikajo na druga gospodarstva, kadar jih ni mogoče učinkovito cepiti. Hkrati je treba omogočiti premike necepljenega goveda neposredno v klavnico na območju z omejitvami.

(10) Območje, na katerem se mora izvajati cepljenje proti vozličastemu dermatitisu, lahko zajema celotno območje z omejitvami, kot je opredeljeno v Izvedbenem sklepu (EU) 2016/645 in opisano v Prilogi k navedenemu sklepu.

(11) Prvi krog cepljenja v izrednih razmerah bi bilo treba izvesti čim prej in najpozneje do 30. junija 2016. V primeru nadaljnjih izbruhov na drugih območjih bi moralo biti cepljenje v izrednih razmerah na prizadetih območjih končano v dveh mesecih po potrditvi prvega izbruha vozličastega dermatitisa na navedenih območjih, ob upoštevanju razpoložljivosti cepiva.

(12) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

1. Poleg ukrepov, ki jih je Bolgarija sprejela v skladu s členi 4, 5 in 10 Direktive 92/119/EGS, lahko Bolgarija izvaja cepljenje v izrednih razmerah proti vozličastemu dermatitisu goveda, ki se redi na gospodarstvih v regijah iz Priloge I k temu sklepu, v skladu s pogoji, določenimi v Prilogi II k temu sklepu.

2. Program, ki ga je Bolgarija 20. maja 2016 predložila Komisiji za cepljenje goveda, ki se goji na gospodarstvih v regijah, določenih v Prilogi I, proti vozličastemu dermatitisu v izrednih razmerah, se odobri.

3. Vsako premikanje goveda, cepljenega proti vozličastemu dermatitisu, v druge države članice je prepovedano.

4. Vsako premikanje v druge države članice goveda, ki je mlajše od šest mesecev in ni cepljeno proti vozličastemu dermatitisu, ampak se je skotilo samicam goveda, cepljenim proti vozličastemu dermatitisu, je prepovedano.

Člen 2

Bolgarija sprejme ukrepe, potrebne za uskladitev s tem sklepom, ter o tem obvesti Komisijo in ostale države članice v skladu s členom 19(5) Direktive 92/119/EGS.

Člen 3

Priloga k Izvedbenemu sklepu (EU) 2016/645 se nadomesti z besedilom iz Priloge III k temu sklepu.

Člen 4

Ta sklep je naslovljen na Republiko Bolgarijo.

V Bruslju, 14. julija 2016 Za Komisijo Vytenis ANDRIUKAITIS Član Komisije

(1) UL L 395, 30.12.1989, str. 13.

(2) UL L 224, 18.8.1990, str. 29.

(3) UL L 62, 15.3.1993, str. 69.

(4) UL L 18, 23.1.2003, str. 11.

(5) Izvedbeni sklep Komisije (EU) 2016/645 z dne 22. aprila 2016 o nekaterih zaščitnih ukrepih proti vozličastemu dermatitisu v Bolgariji (UL L 108, 23.4.2016, str. 61).

(6) Scientific Opinion on lumpy skin disease – EFSA Panel on Animal Health and Welfare (AHAW) (Znanstveno mnenje o vozličastem dermatitisu – Svet EFSA za zdravje in zaščito živali (AHAW)), EFSA Journal 2015;13(1):3986.

(7) Direktiva 2001/82/ES Evropskega parlamenta in Sveta z dne 6. novembra 2001 o zakoniku Skupnosti o zdravilih za uporabo v veterinarski medicini (UL L 311, 28.11.2001, str. 1).

(8) Izvedbeni sklep Komisije z dne 18. decembra 2015 o sprejetju sklepa o financiranju glede finančnega prispevka Unije k nujnim ukrepom za boj proti vozličastemu dermatitisu v Grčiji v letu 2015 in vzpostavitvi zaloge cepiv proti vozličastemu dermatitisu (C(2015) 9573 final).

PRILOGA I Bolgarija: Naslednje regije v Bolgariji: — celotno ozemlje Bolgarije.

PRILOGA II Pogoji za izvedbo cepljenja v izrednih razmerah pri obvladovanju in izkoreninjenju vozličastega dermatitisa ob uporabi člena 19 Direktive 92/119/EGS 1. Obseg geografskega območja, na katerem se bo izvajalo cepljenje v izrednih razmerah Območje cepljenja se nahaja v bolgarskih regijah iz Priloge I k temu sklepu. Omejitve, ki veljajo na območju cepljenja, so določene v tem sklepu in v Izvedbenem sklepu (EU) 2016/645 ter v členu 10 Direktive 92/119/EGS. 2. Vrsta in starost živali, ki se cepijo Vse govedo iz člena 2(a) Izvedbenega sklepa (EU) 2016/645, ne glede na spol, starost in reproduktivni ali proizvodni status, se cepi v prvem krogu cepljenja iz točke 3. Potomci cepljenega goveda se cepijo v skladu z navodili proizvajalca cepiva pri starosti štiri mesece ali več. 3. Trajanje akcije cepljenja Prvi krog cepljenja na prizadetih območjih se konča 30. junija 2016. Prvi krog cepljenja na preostalih območjih regije, navedenih v Prilogi I, se konča v najkrajšem možnem času, najpozneje pa dva meseca po potrditvi prvega izbruha na navedenem območju. 4. Posebno mirovanje za živali in živalske proizvode Ne glede na katere koli druge ukrepe, ki so morda uvedeni na območju z omejitvami, kot je opredeljeno v Izvedbenem sklepu (EU) 2016/645, se govedo, starejše od 90 dni, ne premika na drugo gospodarstvo, razen če je bilo cepljeno in redno ponovno cepljeno vsaj 28 dni pred datumom premika. Po izteku 28 dni po datumu cepljenja začnejo veljati ukrepi v zvezi s premiki cepljenega goveda in v zvezi z dajanjem na trg proizvodov, pridobljenih iz cepljenega goveda, kot je določeno v Izvedbenem sklepu (EU) 2016/645, poleg ukrepov iz člena 10 Direktive 92/119/EGS. Necepljeno govedo se lahko prepelje v klavnico na območju z omejitvami za takojšnji zakol. Razen v primeru zakola v sili se upošteva obdobje sedmih dni po cepljenju črede, preden se lahko necepljeno govedo z gospodarstev, kjer je bilo opravljeno cepljenje, pošlje v zakol. Necepljeni potomci, mlajši od šestih mesecev, ki so jih skotile samice goveda, cepljene vsaj 28 dni pred telitvijo, in ki so bili hranjeni z njihovim kolostrumom, se lahko premikajo na drugo gospodarstvo na območju z omejitvami. 5. Posebna registracija cepljenih živali Podrobnosti o cepljenju za vsako cepljeno govedo vnese lokalni pristojni organ v namensko spletno podatkovno zbirko, ki je povezana z osrednjo podatkovno zbirko, vzpostavljeno v skladu z Uredbo (ES) št. 1760/2000 Evropskega parlamenta in Sveta (1). Evidence morajo zagotavljati povezavo med cepljenimi samicami in njihovimi potomci. 6. Druge zadeve v zvezi s cepljenjem v izrednih razmerah 6.1. Ogroženo območje v Bolgariji okoli območja cepljenja Določi se ogroženo območje vsaj 10 km okoli območja cepljenja iz točke 1, v katerem se izvaja poostren nadzor, premiki goveda pa so pod nadzorom pristojnega organa. Govedo, ki ni cepljeno proti vozličastemu dermatitisu in se redi na gospodarstvih na ogroženem območju okoli območja cepljenja, ne sme zapustiti gospodarstva vsaj še sedem dni po cepljenju, izvedenem na gospodarstvih na območju cepljenja, ki so oddaljena manj kot 10 km. 6.2. Obdobje, v katerem se ohranjajo ukrepi, ki se izvajajo na območjih, vzpostavljenih v skladu s členom 10 Direktive 92/119/EGS in Izvedbenim sklepom (EU) 2016/645 Ukrepi, ki se izvajajo na območju cepljenja, ostanejo v veljavi, dokler se ne razveljavijo v skladu s členom 19(6) Direktive 92/119/EGS. 6.3. Izvedba akcije cepljenja Cepljenje izvede uslužbenec pristojnega organa ali zasebni veterinar, ki ga imenuje pristojni organ in ki je pod nadzorom pristojnega organa. Pri cepljenju ima prednost govedo, ki se redi na gospodarstvih na okuženih in ogroženih območjih in na območjih, ki mejijo na druge države članice in regije v Bolgariji, proste vozličastega dermatitisa. Vzpostaviti je treba potrebne ukrepe za preprečitev širjenja morebitnega virusa. Vsi ostanki cepiva se vrnejo na kraj razdeljevanja cepiva s poročilom o številu cepljenega goveda in številu uporabljenih odmerkov. 6.4. Cepivo, ki ga je treba uporabiti Homologno cepivo z oslabljenim živim virusom vozličastega dermatitisa (sev Neethling), „Lumpy Skin Disease Vaccine For Cattle“, Onderstepoort Biological Products, Južna Afrika. Alternativno cepivo: cepivo z oslabljenim živim virusom vozličastega dermatitisa (vrsta SIS), „Lumpyvax“, MSD Animal Health, Intervet, Južna Afrika. Cepivo se uporablja v skladu z navodili proizvajalca in členom 8 Direktive 2001/82/ES pod pristojnostjo osrednjih pristojnih organov. 6.5. Poročila o napredku in končno poročilo Poročilo o napredku pri izvajanju programa cepljenja v izrednih razmerah se zagotovi Komisiji in državam članicam v skladu s členom 19(5) Direktive 92/119/EGS. Podrobno poročilo o zaključku programa cepljenja v izrednih razmerah se zagotovi Komisiji in državam članicam v skladu s členom 19(5) Direktive 92/119/EGS pred odpravo omejitev iz točk 6.1 in 6.2 te Priloge. (1) Uredba (ES) št. 1760/2000 Evropskega Parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97 (UL L 204, 11.8.2000, str. 1).